በአቶ ጃዋር መሐመድ ቤት በብርበራ የተገኘው የሳተላይት መሣሪያ ለግለሰብ የማይፈቀድና ሕገወጥ መሆኑ መረጋገጡ ተነገረ
አቶ ጃዋር ታክስ ተከፍሎበት በጉምሩክ በኩል የገባ ነው ብሏልከድምፃዊ ሃጫሉ ሁንዴሳ ግድያ ጋር ተያይዞ በተለያዩ የወንጀል ድርጊቶች ተጠርጥሮ በእስር ላይ በሚገኘው አቶ ጃዋር መሐመድ መኖሪያ ቤት የተገኘው የሳተላይት መሣሪያ በግለሰብ እጅ መያዝ የሌለበት ከመሆኑም በተጨማሪ ሕገወጥ መሆኑ እንደተረጋገጠ ዓቃቤ ሕግ ተናገረ፡፡የፌዴራል ጠቅላይ ዓቃቤ ሕግ የተደራጁና ድንበር ተሻጋሪ ወንጀሎች ዳይሬክተር አቶ ፈቃዱ ፀጋ እንደገለጹት፣ የተጠርጣሪው ቤት ሦስት ጊዜያት ተበርብሯል፡፡ በዚህም የተለያዩ ኤሌክትሮኒክስና የሳተላይት መሣሪያዎች መገኘታቸውን ተናግረዋል፡፡የሳተላይት መሣሪያው ከአምስት እስከ 25 ኪሎ ሜትር ርቀት ላይ የኔትወርክ አገልግሎት የሚሰጥ መሆኑንና የአገሪቱ ቴሌኮም የኔትወርክ አገልግሎት ቢቋረጥም በራሱ የሚሠራ መሆኑን አቶ ፈቃዱ ገልጸዋል፡፡ ይሁን እንጂ ሳተላይቱ በተለያዩ ማኅበራዊ ድረ ገጾች እየተጻፈ እንደሚገለጸው የሁሉንም ስልክ መጥለፍ አይችልም፡፡ ነገር ግን በተጠቀሰው ርቀት ላይ ግን የተለያየ ሥራ ሊሠራበት እንደሚችል ተናግረዋል፡፡መሣሪያው በኢትዮጵያ ጉምሩክ ኮሚሽን በኩል አለማለፉን ኮሚሽኑ ማረጋገጡን የገለጹት ዳይሬክተሩ፣ በግለሰብ እጅ እንዲቆይም ሆነ እንዲያዝ የማይፈቀድ መሆኑን አስረድተዋል፡፡ እንደነዚህ ዓይነት መሣሪያዎች ወደ አገር ውስጥ እንዲገቡ የሚፈቅደው ኢትዮ ቴሌኮም ሳይሆን ከዓመት በፊት የተቋቋመው የኢትዮጵያ ኮሙዩኒኬሽን ባለሥልጣን መሆኑንና እሱም ስለ ሳተላይቱ ምንም ዓይነት ፈቃድ እንዳልሰጠ መግለጹንም አቶ ፈቃዱ ገልጸዋል፡፡ ሳተላይቱ እንዴት እንደገባና ከነማን ጋር በመመሳሰጠር እንደገባ በቀጣይ የሚጣራ መሆኑንም አክለዋል፡፡ የግለሰቦችን ስም እየጠቀሱ ‹‹የእነ እገሌ ስልክ ተጠልፎ ነበር›› የሚባለው መረጃ ትክክል አለመሆኑንም ገልጸዋል፡፡